google/wiki40b huggingface dataset:
Διαμέρισμα Λα Τρινιτέ

Γεωγραφία

Το Διαμέρισμα Λα Τρινιτέ βρίσκεται βορειοανατολικά της Μαρτινίκης. Συνορεύει με όλα τα υπόλοιπα διαμερίσματα της Μαρτινίκης: στα βορειοδυτικά με το Διαμέρισμα Σαιν-Πιέρ, στα κεντρο-δυτικά με το Διαμέρισμα Φορ-ντε-Φρανς και στα νοτιοδυτικά με το Διαμέρισμα Λε Μαρίν. Στα ανατολικά βρέχεται από την Καραϊβική Θάλασσα.
Έχει έκταση 338 km². Είναι σε έκταση το δεύτερο μεγαλύτερο διαμέρισμα της Μαρτινίκης μετά το Διαμέρισμα Λε Μαρίν.

Διοικητική διαίρεση

Το Διαμέρισμα Λα Τρινιτέ διαιρείται σε 11 καντόνια και 8 κοινότητες.

Δημογραφία

Το Διαμέρισμα Λα Τρινιτέ είχε σύμψωνα με την απογραφή του 1999 85.006 κατοίκους. Είναι σε πληθυσμό το τρίτο μεγαλύτερο διαμέρισμα της Μαρτινίκης μετά το Διαμέρισμα Φορ-ντε-Φρανς και το Διαμέρισμα λε Μαρίν. Έχει πυκνότητα 251,5 κατοίκων ανά τετραγωνικό χιλιόμετρο. Είναι ανά πυκνότητα το τρίτο μεγαλύτερο διαμέρισμα της Μαρτινίκης, μετά το Διαμέρισμα Φορ-ντε-Φρανς και το Διαμέρισμα λε Μαρίν. Πρωτεύουσα είναι η Λα Τρινιτέ με 13.792 κατοίκους.
Αρχάγγελος Καστοριάς

Τοπική ιστορία

Αναφέρεται στα οθωμανικά φορολογικά μητρώα (defter) από τα μέσα του 15ου αι. Ως συνολικά έσοδα για την αυτοκρατορία εισπράττονται 2.090 Ακτσές (άσπρα}.
Στην απογραφή του 1940 κατοικείται από 205 άτομα. Κατά τη διάρκεια του εμφυλίου πολέμου, μετακινούνται από τον Δημοκρατικό Στρατό 56 παιδιά προς τις Ανατολικές χώρες στο πρόγραμμα του παιδοφυλάγματος ή κατ΄άλλους του παιδομαζώματος. Το 1950 είναι έρημο, όπως και άλλα δώδεκα χωριά του νομού Καστοριάς, όπως Μυροβλήτης κ.α.
Το ήδη καταστραμένο χωριό το 1955 μετονομάζεται σε Αρχάγγελο.
Βακτηριοφάγος

Μορφή - σχήμα

Οι Βακτηριοφάγοι αποτελούν γενικά μια ιδιαίτερη, πολύ ετερογενή ομάδα και μπορούν να ταξινομηθούν σε δύο επιμέρους γενικές ομάδες στους "τοξικούς" ή "επιθετικούς" (Virulent) και στους "ήπιους" (Temperate). Πολλοί εξ αυτών έχουν σχήμα εικοσαέδρου όπως για παράδειγμα ο ΦΧ174 και άλλοι παρουσιάζονται ως νημάτια (π.χ. ο M13) και άλλοι με πολυεδρική κεφαλή και ουρά, σαν το σχήμα του χαρταετού, όπως οι τύπου Τ (Τ2, Τ4, ή Τ6). Τέλος, άλλοι δεν παρουσιάζουν καθορισμένο σχήμα χαρακτηριζόμενοι ως πλειομορφικοί.

Συνήθως οι βακτηριοφάγοι αποτελούνται από περίβλημα πρωτεΐνης και από νουκλεϊκό οξύ. Άλλοι παρουσιάζουν ως συνθετικό ένα λιπίδιο.
Σημαντικότεροι τύποι βακτηριοφάγων είναι: οι τύπου Μ (Μ1, Μ13, ΜS2), οι τύπου Τ (Τ2, Τ4, Τ6), ο Spol, ο λάμδα ή λ, ο Φ6, ο ΦΧ174 και o Mu .

Κύκλοι ζωής των φάγων

Υπάρχουν δύο κατηγορίες κύκλων ζωής ο λυτικός και ο λυσιγονικός κύκλος. Κατά τον λυτικό κύκλο, η είσοδος του γενετικού υλικού του φάγου μέσα στο βακτήριο, προγραμματίζει την καταστροφή του DNA του ξενιστή και την παραγωγή νέων ιών καθώς και λυσοζύμης που καταστρέφει το βακτηριακό κυτταρικό τοίχωμα, που τελικά σπάζει και ελευθερώνονται οι απόγονοι φάγοι. To βακτήρια αντιμετωπίζουν τους λυτικούς φάγους παράγοντας ειδικά ένζυμα που κόβουν το DNA του φάγου. Μια συνεχής συνεξέλιξη ιών και ξενιστών επιτρέπει τη διαιώνιση των λυτικών φάγων χωρίς την επακόλουθη καταστροφή όλων των βακτηρίων.
Στον λυσιγονικό κύκλο έχει παρατηρηθεί σε φάγους που το γενετικό τους υλικό είναι διπλή έλικα DNA, πως ο φάγος συνυπάρχει με τον ξενιστή του, ενσωματώνοντας το DNA του στο βακτηριακό χρωμόσωμα. Η ενσωματωμένη μορφή του φάγου ονομάζεται προφάγος. Με αυτή τη μορφή ο φάγος μπορεί να περνάει από τη μια βακτηριακή γενιά στην άλλη, ώσπου να διεγερθεί από κάποιο παράγοντα (UV ακτινοβολία, ακτίνες Χ κ.α.), να αποσχιστεί από το βακτηριακό χρωμόσωμα και να αρχίσει ένα λυτικό κύκλο. Οι απόγονοι φάγοι στη συνέχεια ακολουθούν είτε λυτικό είτε λυσιγονικό κύκλο.

Θεραπεία με φάγους

Οι φάγοι, ή πρωτεΐνες αυτών (λυσίνες) χρησιμοποιούνται σήμερα για τη θεραπεία ασθενειών. Οι φάγοι μπορούν να σκοτώσουν βακτήρια τα οποία είναι ανθεκτικά στα αντιβιοτικά. Η θεραπεία με φάγους προέρχεται από επιστήμονες της Σοβιετικής Ένωσης και κυρίως της Γεωργίας.
Βασιλικό δικαστήριο βόρειου Νορλάντ

Ιστορία

Είναι ένα μεγάλο λευκό κτήριο το οποίο ανοικοδομήθηκε το διάστημα 1886-1887 και σχεδιάστηκε σε νέο αναγεννησιακό ρυθμό από τον αρχιτέκτονα Γιόχαν Νορντκίστ. Τα πρώτα χρόνια το κτήριο χρησιμοποιήθηκε ως σχολή εκπαίδευσης καθηγητών πρωτοβάθμιας-υποχρεωτικής εκπαίδευσης. Στο κτήριο στεγαζόταν ο "πρύτανης" της σχολής, υπήρχαν αίθουσες διδασκαλίας, ένα αμφιθέατρο και γυμναστήριο. Γύρω από το κτήριο υπήρχε ένα μικρό πάρκο. 
Από την δεκαετία του 1920 το κτήριο δεν χρησιμοποιείται ως σχολίο και για τα επόμενα χρόνια λειτούργησε ως κοινωνικό κέντρο με βιβλιοθήκη και μουσείο. Το αμφιθέατρο χρησιμοποιήθηκε ως χώρος συναυλιών και θεατρικών παραστάσεων. 
Στις 16 Δεκεμβρίου 1936 ο βασιλάς Γκουστάβ ο Πέμπτος εγκαινίασε το ανώτερο δικαστήριο (εφετείο) για την περιοχή βόρεια Νορλάντ. 
Κατά την δεκαετία 1950 το κτήριο επεκτάθηκε προς τα ανατολικά και δυτικά. Το εσωτερικό του κτηρίου αργότερα ανακαινίστηκε αρκετές φορές με τελευταία το 1999.
Ναυλωτής

Γενικά

Στις χερσαίες, αεροπορικές και θαλάσσιες μεταφορές ο ναυλωτής μπορεί να είναι ο ιδιοκτήτης του φορτίου, ή ο εντολοδόχος εκπρόσωπος - πράκτορας εταιρείας, ή ακόμη και o επιβάτης. Ειδικότερα στις θαλάσσιες μεταφορές ο ναυλωτής είναι εκείνος που νόμιμα μπορεί να υπογράψει σύμβαση μεταφοράς (ναυλοσύμφωνο) με τον πλοιοκτήτη η τον εφοπλιστή ή τον διαχειριστή συμπλοιοκτησίας ή άλλον εντολοδόχο των παραπάνω, όπως με ναυτικό πράκτορα και ναυλομεσίτη.
Σε όλες τις περιπτώσεις, πλην της δωρεάν μεταφοράς, ο ναυλωτής φέρει τον χαρακτήρα του εμπόρου και οι πράξεις που διενεργεί εκ της ιδιότητας αυτής εμπορικές.

Υποχρεώσεις του ναυλωτή

Οι υποχρεώσεις του ναυλωτή διακρίνονται ομοίως όπως και του εκναυλωτή σε α) προ της φόρτωσης και κατά τη φόρτωση και β)μετά τη φόρτωση και εκφόρτωση.
223 Ρόζα

Φυσικά χαρακτηριστικά

Η μέση διάμετρος της Ρόζας εκτιμάται σε 88 χλμ. Ο φασματικός της τύπος είναι CP. Το άλβεδό της είναι άγνωστο, όπως και η περίοδος περιστροφής της Ρόζας γύρω από τον εαυτό της.
Oh Uganda, Land of Beauty

"Oh Uganda, Land of Beauty" είναι ο εθνικός ύμνος της Ουγκάντας. Καθιερώθηκε το 1962, όταν η χώρα απέκτησε την ανεξαρτησία της από το Ηνωμένο Βασίλειο. Τους στίχους και επίσης τη μουσική έγραψε ο Τζορτζ Ουίλμπερφορς Κακόμα (George Wilberforce Kakoma).
2517 Όρμα

Φυσικά χαρακτηριστικά

Τα φυσικά χαρακτηριστικά του Όρμα είναι άγνωστα.
2003 YN107

Ο 2003 YN₁₀₇ είναι μικρός αστεροειδής. Ανακαλύφθηκε στις 20 Δεκεμβρίου 2003 από το αυτόματο παρατηρητήριο LINEAR. Η διάμετρός του κυμαίνεται μεταξύ 10 και 30 μέτρα. Χαρακτηριστικό του είναι ότι περνάει μέσα από την τροχιά της γης, ενώ βρίσκεται σε στρογγυλή τροχιά γύρω από τον ήλιο. Στο χρονικό διάστημα από το 1996 ως το 2006 βρισκόταν συνέχεια σε απόσταση από τη γη όχι μεγαλύτερη του 0,1 ΑΕ, και έκανε μια περιστροφή γύρω της. Η περιστροφή αυτή διάρκεσε ένα χρόνο. Είναι το πρώτο ουράνιο σώμα που ανακαλύφτηκε με αυτές τις ιδιότητες.
Ουάντι Χαμαμάτ

Εμπορικός δρόμος

Το Χαμαμάτ έγινε κύριος εμπορικός δρόμος από της Θήβες προς το λιμάνι Ελίμ της Ερυθράς Θάλασσας, και κατόπιν μέρος του δρόμου του μεταξιού που οδηγούσε στην Ασία ή στην Αραβία και τη χερσόνησο του Σινά. Η απόσταση των 200 χιλιομέτρων ήταν η πιο κοντινή διαδρομή από τον Νείλο στην Ερυθρά Θάλασσα, καθώς αυτός στρίβει προς την ακτή στο δυτικό όριο του ουάντι.
Ο δρόμος άρχιζε από το Κιφτ που βρίσκεται ακριβώς βόρια από το Λούξορ, προς το Αλ Κουσαΐρ στην ακτή της Ερυθράς Θάλασσας. Η ελληνική ονομασία του Κιφτ ήταν Κοπτός, και ήταν σημαντικό διοικητικό, θρησκευτικό, και εμπορικό κέντρο. Οι πόλεις στην αρχή και το τέλος του δρόμου δημιουργήθηκαν από την περίοδο της 5η Δυναστεία, αλλά κατά το μήκος της διαδρομής έχουν βρεθεί στοιχεία ανθρώπινης παρουσίας από την προδυναστική περίοδο.

Ορυχεία

Στην αρχαία Αίγυπτο το Χαμαμάτ είναι σημαντική περιοχή εξόρυξης στην Κοιλάδα του Νείλου. Αποστολές εξόρυξης είναι καταγεγραμμένες από τη δεύτερη χιλιετία π.Χ., όταν στο ουάντι είχαν έρθει στην επιφάνεια βράχοι ορυκτών της Αραβό-Νουβικής ηπειρωτική ασπίδα από την Προκάμβριο περίοδο. Αυτά περιλαμβάνουν βασάλτες, σχιστόλιθους, bekhen (ένας πράσινος σχιστολιθικός ψαμμίτης που οι αρχαίοι Αιγύπτιοι εκτιμούσαν ιδιαίτερα και τον οποίο χρησιμοποιούσαν για σκεύη, χρωματοτρίφτες, αγάλματα και σαρκοφάγους), και χρυσοφόρο χαλαζία.
Είναι καταγεγραμμένο ότι ο Φαραώ Seti έσκαψε το πρώτο πηγάδι για νερό στο Ουάντι Χαμαμάτ, ενώ ο Σέσωστρις Α' είχε στείλει αποστολές εκεί. Η τοποθεσία περιγράφεται στον αρχαιότερο γνωστό γεωλογικό χάρτη, τον χάρτη του πάπυρου του Τορίνου, στον οποίο περιγράφεται αποστολή εξόρυξης του Ραμσή Δ'.

Επιγραφές

Το Χαμαμάτ σήμερα είναι κυρίως γνωστό για τα αρχαία αιγυπτιακά γκράφιτι, όπως και για τα ορυχεία του, και είναι κοινός τουριστικός προορισμός. Στην τοποθεσία υπάρχουν πολλές ανάγλυφες εγχαράξεις και επιγραφές, που χρονολογούνται από πρώτες αιγυπτιακές Δυναστείες μέχρι τη σύγχρονη εποχή, μεταξύ των οποίων το μόνο εγχάρακτο ανάγλυφο στην έρημο ανατολικά του Νείλου, καθώς και σχέδια από το 4000 π.Χ. που αναπαριστούν αιγυπτιακές βάρκες από καλάμι.

Σύγχρονη εποχή

Στην κατοπινή εποχή, και οι Ρωμαίοι και οι Βυζαντινοί χρησιμοποίησαν και το δρόμο και τα ορυχεία. Οι πρώτοι έφτιαξαν σταθμούς διοδίων, και οι δεύτεροι άνοιξαν ξανά τα ορυχεία από το Νέου βασιλείου και την πτολεμαϊκή περίοδο στο Μπιρ ουμ Φαουαχίρ, ενώ και οι δύο χτίσανε παρατηρητήρια κατά μήκος της διαδρομής, που έχουν διασωθεί. Οι Ρωμαίοι τέλος, χτίσανε μια σειρά από οκτώ σταθμούς ανεφοδιασμού νερού, ένας από τους οποίους στο Κασρ ελ Μπενάτ, - το Κάστρο των Παρθένων, διασώζεται.
Ένας σύγχρονος ασφαλτωμένος δρόμος, ο δρόμος Ουάντι Χαμαμάτ, διασχίζει για 194 χιλιόμετρα την κοιλάδα, αποτελώντας κύριο οδικό άξονα, διευκολύνοντας την μετακίνηση των τουριστών μεταξύ των αξιοθέατων στις κοντινές τοποθεσίες του Λούξορ και των Θηβών
Οι πρώτες περιγραφές του Ουάντι Χαμαμάτ είναι από τον Σκοτσέζο περιηγητή Τζέιμς Μπρους το 1769, ενώ ο Ρώσος αιγυπτιολόγος Βλαντιμίρ Γκολενίστσεφ ήταν ο επικεφαλής της πρώτης σύγχρονης μελέτης των επιγραφών το 1884-1885.
Ευδοκία (αυτοκράτειρα)

Ζωή

Το μόνο που είναι γνωστό από την πρώτη σύζυγο του Ιουστινιανού Β΄ (685-95, 705-11) είναι πως ονομαζόταν Ευδοκία, και το γεγονός ότι είχε μια κόρη, (που ονομαζόταν Αναστασία από την πατρική γιαγιά της) η οποία το 705 ήταν αρκετά μεγάλη ώστε να υποσχεθεί ως νύφη στον Βούλγαρο Χαν Τέρβελ, μαζί με άφθονα δώρα, σε αντάλλαγμα που βοήθησε τον Ιουστινιανό να ξανακερδίσει το θρόνο του.  Ο Τέρβελ έλαβε το βαθμό του Καίσαρα ως ανταμοιβή για τη βοήθειά του και πιθανότατα, αν και δεν αναφέρεται στις πηγές, να παντρεύτηκε ταυτόχρονα την κόρη του Ιουστινιανού.  Για να έχει μια γαμήλια κόρη το 705, γεννήθηκε πιθανώς το  670 και πρέπει να πέθανε πριν από το 695, όταν ο Ιουστινιανός ακρωτηριάστηκε και στάλθηκε εξόριστος στη Χερσώνα, γιατί δεν θάφτηκε στην Χερσώνα αλλά στην πρωτεύουσα, σε έναν τριανταφυλλένιο στο χρώμα τάφο στο μαυσωλείο του Ιουστινιανού Α΄ , στον ναό των Αγίων Αποστόλων.
Πρωτάθλημα καλαθοσφαίρισης Α1 εθνικής κατηγορίας ανδρών 2001-2002

Το πρωτάθλημα της περιόδου 2001-02 κατέκτησε η ΑΕΚ για 8η φορά στην ιστορία της επικρατώντας στον τελικό του Ολυμπιακού με 3-2 νίκες. Ο Ολυμπιακός προηγήθηκε στην σειρά των τελικών με 2-0 νίκες αλλά η ΑΕΚ με τρεις συνεχόμενες νίκες ανέτρεψε το προβάδισμα του Ολυμπιακού και κατέκτησε το πρωτάθλημα. Αυτή είναι και η μοναδική φορά στην ιστορία των τελικών που μία ομάδα ανέτρεψε το μειονέκτημα του 2-0. Η ΑΕΚ τερμάτισε πρώτη και στην κανονική διάρκεια του πρωταθλήματος. Υποβιβάστηκαν οι Κ.Α.Ο. Δράμας και Α.Ο. Δάφνης.
Αδάμ Μπουσδούκος

Βιογραφία

Γιος Ελλήνων μεταναστών, ο Μπουσδούκος γεννήθηκε το 1974 στην Άλτονα, μια πολυεθνική περιοχή του Αμβούργου όπου μεγάλωσε μαζί με τον κατοπινό σκηνοθέτη Φατίχ Ακίν. 
Η καριέρα του Μπουσδούκου ως ηθοποιού είναι άμεσα συνδεδεμένη με τον Ακίν, ο οποίος παρέα με τον Μπουσδούκο παρουσίασε το 1993 το σενάριο της πρώτης του κινηματογραφικής επιτυχίας Ακαριαίο χτύπημα (γνωστό στα ελληνικά και ως Βαθιά, κοφτά, ανθρώπινα) από την εταιρεία παραγωγής Hamburger Wüste Film Produktion γραμμένο σε μπλοκ σερβιτόρου. Με εξαίρεση την Getürkt ο Μπουσδούκος έχει εμφανίσεις σε όλες τις ταινίες του Ακίν. Η συνεργασία τους ξεκίνησε με την μικρού μήκους ταινία Sensin - Du bist es! και συνεχίστηκε μεταξύ άλλων με το πολυβραβευμένο κοινωνικό δράμα «Ακαριαίο Χτύπημα» και την βραβευμένη με τη Χρυσή Άρκτο ταινία Μαζί ποτέ στη Μπερλινάλε του 2004. Η ερμηνεία του Μπουσδούκου και των άλλων δυο πρωταγωνιστών της ταινίας Ακαριαίο Χτύπημα Μεχμέτ Κουρτουλούς και Αλεξάνταρ Τζοβάνοβιτς βραβεύτηκε με το Μπρούντζινο Λιοντάρι του Διεθνούς Φεστιβάλ του Λοκάρνο της Ελβετίας το 1998 και με το βραβείο Adolf-Grimme 2001. Κατόπιν ο Μπουσδούκος είχε διάφορες μικρές εμφανίσεις σε ταινίες του Ακίν όπως π.χ. στην Η Ιουλία τον Αύγουστο (2000) και στο Σολίνο (2002) αλλά και σε διάφορες τηλεοπτικές ταινίες και σειρές. Το 2009 ήταν ο πρωταγωνιστής της ταινίας Κουζίνα με ψυχή, επίσης σε σκηνοθεσία Φατίχ Ακίν.
Κλάντοβο

Γεωγραφία

Ανατολικά της πόλης είναι η αμμώδης περιοχή του Kladovski Peščar, δάση ψευδοακακίας και μια ελώδης περιοχή του Kladovski Rit που κάποτε ήταν λίμνη με ψάρια. Είναι κατοικία για 140 είδη πουλιών, εκ των οποίων τα 80 φωλιάζουν στην περιοχή. Υπάρχουν μικτές αποικίες λαγγόνων και ερωδιών, ενώ άλλα πτηνά περιλαμβάνουν κύκνους, θαλασσαετούς, ευρωπαίους μελισσοφάγους, πολυάριθμες πάπιες κλπ. Η γύρω τοποθεσία είναι περιοχή κυνηγιού για τους αγριόχοιρους. Οι γειτονικές γεωγραφικές θέσεις, όπως οι Οσόινα και Λολίτσεβα Τσέσμα, είναι περιοχές δημοφιλείς για τοπικές εκδρομές.
Έρμιν Σίλιακ

Βιογραφικό

Ο Έρμιν Σίλιακ γεννήθηκε στις 11 Μαΐου 1973 στη Λιουμπλιάνα. Ξεκίνησε το ποδόσφαιρο το 1992 στη Σβόμποντα. Το 1993 πήγε στην Ολύμπια Λιουμπλιάνα, με την οποία κατέκτησε δύο συνεχόμενα πρωταθλήματα (1993-94, 1994-95) και ένα Κύπελλο Σλοβενίας (1995-96). Παράλληλα, το 1996 αναδείχθηκε πρώτος σκορερ του πρωταθλήματος με 25 γκολ.
Από το 1996 άρχισε μια περιπλάνηση σε διάφορα ευρωπαϊκά πρωταθλήματα, παντού με επιτυχία. Ξεκίνησε στη γαλλική Μπαστιά, με την οποία το 1997 πήρε το Κύπελλο Ιντερτότο. Το 1998 πήγε στην ελβετική Σερβέτ Γενεύης, με την οποία κατέκτησε το πρωτάθλημα το 1999 και το Κύπελλο Ελβετίας το 2001. Το καλοκαίρι του 2001 συνέχισε στη σουηδική Χάμαρμπι, με την οποία πήρε το πρωτάθλημα Σουηδίας.
Το Δεκέμβριο του 2001 μεταγράφηκε στον Πανιώνιο, όπου έπαιξε μιάμιση σεζόν. Πέτυχε 7 γκολ σε 12 ματς τη σεζόν 2001-02, στην οποία ο ομάδα της Ν. Σμύρνης τερμάτισε 7ος και έχασε την έξοδο στο Κύπελλο ΟΥΕΦΑ στις καθυστερήσεις της τελευταίας αγωνιστικής, όταν ισοφαρίστηκε (1-1) από τον Ηρακλή. Την επόμενη σεζόν πέτυχε 6 γκολ σε 26 ματς βοηθώντας το σύλλογο να τερματίσει 5ος και να προκριθεί στο Κύπελλο ΟΥΕΦΑ.
Στο τέλος της σεζόν σε ηλικία 30 ετών αποφάσισε να ταξιδέψει στην Άπω Ανατολή, υπογράφοντας συμβόλαιο με την Ντάλιαν Σιντέ (Dalian Haichang International Football Team Shide FC), κορυφαία ομάδα της Κίνας, με την οποία έφτασε στον τελικό του Κυπέλλου 2003 και συμμετείχε στο Ασιατικό Τσάμπιονς Λιγκ 2004, στο οποίο αναδείχθηκε πρώτος σκόρερ.
Το 2005 επέστρεψε στην Ευρώπη, στη βελγική Μουσκρόν, με την οποία ήταν φιναλίστ του Κυπέλλου Βελγίου το 2006 και έπειτα σταμάτησε το ποδόσφαιρο.

Στην εθνική ομάδα

Ο Σίλιακ υπήρξε βασικό στέλεχος και κύριος σκόρερ της εθνικής Σλοβενίας από το 1994 ως το 2003. Έπαιξε σε 48 ματς και πέτυχε 14 γκολ. Με τη Σλοβενία έλαβε μέρος στην τελική φάση του Ευρωπαϊκού πρωταθλήματος 2000. Επίσης, πέτυχε 8 γκολ στην προκριματική φάση του Ευρώ 2004, μεταξύ των οποίων και το γκολ στο ισόπαλο 1-1 εκτός έδρας στον πρώτο αγώνα των πλέιοφ κατά της Κροατίας, το οποίο όμως δεν ήταν αρκετό για την πρόκριση στην τελική φάση, αφού η ομάδα του ηττήθηκε με 0-1 στην έδρα της στη ρεβάνς.
Πάπας Βαλεντίνος

Βιογραφία

Γεννημένος στη Ρώμη, ο Βαλεντίνος ήταν γιος ενός Ρωμαίου ευγενή ονόματι Λεόντιος. 
Σύμφωνα με το Liber Pontificalis χειροτονήθηκε διάκονος από τον Πάπα Πασχάλη Α΄ (817-824), ο οποίος τον έκανε και αρχιδιάκονο. Διατήρησε το αξίωμα αυτό και επί των ημερών του Πάπα Ευγένιου Β΄, μετά το θάνατο του οποίου εξελέγη ομόφωνα Πάπας από κλήρο, ευγενείς και λαό της Ρώμης.
Τίποτε άλλο δεν είναι γνωστό για την Παποσύνη του Βαλεντίνου, προφανώς λόγω της βραχύτητάς της.
Μαρία Γιαρεμτσούκ

Βιογραφία

Η Γιαρεμτσούκ γεννήθηκε στο Τσερνιβτσί, και είναι κόρη του Ουκρανού τραγουδιστή και μουσικού Ναζάρι Γιαρεμτσούκ. Ο πατέρας της Γιαρεμτσούκ πέθανε από καρκίνο του στομάχου, όταν η ίδια ήταν 2 ετών. Η Γιαρεμτσούκ έχει μία μεγαλύτερη ετεροθαλή αδελφή, την Βέρα, από το πρώτο γάμο της μητέρας της, και δύο αδερφούς, τον Ντμίτρο και τον Ναζάρι, από τη μεριά του πατέρα της.
Η Γιαρεμτσούκ θεωρεί τον εαυτό της ως απολιτικό πρόσωπο, αλλά στο Δεκέμβρη του 2013 δήλωσε ότι είναι υποστηρίζει το Κόμμα των Περιφερειών.

2012: The Voice (Ουκρανία) και Νέο Κύμα (διαγωνισμος)

Η Γιαρεμτσούκ το 2012 στο ουκρανικό The Voice, κατακτώντας τη 3η θέση. Αργότερα πήγε στο Νέο Κύμα ένας μουσικός διαγωνισμός, όπου η Γιαρεμτσούκ πήρε την 5η θέση.

2013-σήμερα: Διαγωνισμός Τραγουδιού Eurovision 2014

Η Γιαρεμτσούκ εκπροσώπησε την Ουκρανία στο διαγωνισμό της Eurovision to 2014, παίρνοντας την 6η θέση.
Πραιτώριο

Πραιτώριο στη ρωμαϊκή εποχή αρχικά η σκηνή του στρατιωτικού διοικητή μέσα σε ρωμαϊκό κάστρο, πύργο, οχύρωμα ή στρατόπεδο. Η λέξη προέρχεται ετυμολογικά από το όνομα του ανώτερου Ρωμαίου δικαστή, του Πραίτορος. Στην σκηνή αυτή συναθροίζονταν το πολεμικό συμβούλιο του στρατηγού. Αργότερα, στη Βυζαντινή αυτοκρατορία, Πραιτώριο ονομάζονταν η οικία του πολιτικού διοικητή.
Πραιτώριο ονομάζονταν επίσης η έδρα του Ρωμαίου διοικητή, του στρατηγού ή κάθε άλλο επιβλητικό κτίριο ή παλάτι. Επίσης πραιτώριο ονομάζονταν το στρατόπεδο των Πραιτωριανών στη Ρώμη.

Περιγραφή

Η πολλαπλή χρήση του όρου καθιστά δύσκολη τη γενική αρχιτεκτονική περιγραφή του κτιρίου. Άλλοτε μπορεί να είναι μια σταθερή εγκατάσταση σε μορφή σκηνής, συνήθως όμως ήταν ένα επιβλητικό μέγαρο, ενώ μερικές φορές ήταν και κινητό.

Εξωτερικά χαρακτηριστικά

Σημαντικό χαρακτηριστικό του Πραιτωρίου ήταν οι αναλογίες των τμημάτων του. Το κεντρικό τμήμα του αποτελείτο από δύο υπαίθριες αυλές, οι οποίες αντιστοιχούσαν στο άτριο και στο περιστύλιο των ρωμαϊκών επαύλεων. Συχνότατα περιβάλλεται από χώρους για ασκήσεις και γυμνάσια των στρατιωτών. Στον χώρο μπροστά στο Πραιτώριο συναντάμε τη σκηνή του διοικητή. Ως οικοδομικά υλικά χρησιμοποιούνταν τούβλα, ασβεστοκονίαμα για την επικάλυψη, ενώ ως αρχιτεκτονικά στοιχεία συναντάμε αψίδες και κίονες.

Εσωτερική διαρρύθμιση

Η εσωτερική διαρρύθμιση του Πραιτωρίου εξυπηρετούσε τις ανάγκες των επίσημων εργασιών των Ρωμαϊκών αξιωματικών. Στους χώρους του ήταν αναρτημένες ανακοινώσεις περί δασμών και φόρων.

Αναφορές στην Καινή Διαθήκη

Στην Καινή Διαθήκη ως Πραιτόριο μνημονεύεται το παλάτι του Πόντιου Πιλάτου, όπου αναφέρεται ότι καταδικάστηκε σε θάνατο ο Ιησούς Χριστός.
Σκάνδαλο Siemens στην Ελλάδα

Το σκάνδαλο Siemens στην Ελλάδα είναι μια υπόθεση που αφορά σε ενδεχόμενο χρηματισμό Ελλήνων πολιτικών και στελεχών δημόσιων οργανισμών, όπως ο ΟΤΕ, από την γερμανική εταιρεία Siemens, σχετιζόμενο με συμβάσεις προμήθειας υλικών, υπηρεσιών και συστημάτων στο Ελληνικό Δημόσιο. Η υπόθεση ερευνάται από το 2008, τόσο από την ελληνική Δικαιοσύνη, όσο και από μια εξεταστική επιτροπή του Ελληνικού Κοινοβουλίου, σε συνεργασία με τις γερμανικές δικαστικές αρχές του Μονάχου. Η δίκη για τα μαύρα ταμεία της Siemens ξεκίνησε στο Τριμελές Εφετείο Κακουργημάτων τον Φεβρουάριο του 2017, 11 χρόνια μετά την έναρξη της έρευνας στην Ελλάδα, με συνολικά 64 κατηγορούμενους, Έλληνες και Γερμανούς, μεταξύ των οποίων πρώην στελέχη της Siemens Ελλάδας, πρώην στελέχη της μητρικής εταιρίας αλλά και στελέχη του ΟΤΕ που φέρονται ως αποδέκτες μαύρου χρήματος. 
Το σκάνδαλο αποκαλύφθηκε όταν έγινε γνωστό στη Γερμανία ότι η Siemens δαπάνησε 1,3 δις ευρώ σε αμφιλεγόμενες πληρωμές (δωροδοκίες) για να εξασφαλίζει συμβόλαια σε διάφορες χώρες μεταξύ των ετών 1999 και 2006. Στελέχη της Siemens έχουν ισχυριστεί ότι συνολικά το ποσό των 130 εκατομμυρίων μάρκων είχε δοθεί σε Έλληνες. Καταθέτοντας στη δίκη για τα μαύρα ταμεία της Siemens, τον Μάρτιο του 2017, ο πρώην πρόεδρος του ΟΤΕ, Παναγής Βουρλούμης, είπε ότι σύμφωνα με το πρώην στέλεχος της Siemens, Ράινχαρτ Σίκατσεκ, είχαν δωροδοκηθεί 50 με 75 στελέχη του ΟΤΕ.

Εξεταστική επιτροπή

Τον Φεβρουάριο του 2010 συστάθηκε εξεταστική επιτροπή του ελληνικού Κοινοβουλίου, αποτελούμενη από 19 βουλευτές από όλα τα κόμματα. Πρόεδρος της επιτροπής είναι ο βουλευτής ΠΑΣΟΚ Σήφης Βαληράκης.
Οι εργασίες της επιτροπής παρατάθηκαν αρχικά ως τις 30 Ιουνίου 2010, καθώς "προκύπτουν ενδείξεις εμπλοκής πολιτικών προσώπων, αλλά και ευθύνες για τις δικαστικές αρχές". Μετά από άλλη μια παράταση, τελικά οι δραστηριότητες της Εξεταστικής Επιτροπής φαίνεται ότι θα λήξουν στα τέλη Σεπτεμβρίου 2010.

Στελέχη της Siemens

Τα χρήματα φαίνεται να διοχετεύτηκαν από κρυφά ταμεία της Siemens και μέσω υπεράκτιων (offshore) εταιρειών να έφταναν στους τελικούς αποδέκτες τους. Ο κύριος διαχειριστής των χρημάτων αυτών φαίνεται να είναι ο τότε διευθύνων σύμβουλος της Siemens Ελλάδος, Μιχάλης Χριστοφοράκος, καθώς και ο πρώην διευθυντής τηλεπικοινωνιών της Siemens Ελλάδος, Πρόδρομος Μαυρίδης.
Ο Χριστοφοράκος διέφυγε στην Γερμανία στις 15 Δεκεμβρίου 2007 και δικάστηκε από την γερμανική Δικαιοσύνη, ενώ εντάλματα έκδοσής του στην Ελλάδα απορρίφθηκαν από την γερμανική Δικαιοσύνη.
Φιλόθεος Ζερβάκος

Βίος

Ο Φιλόθεος Ζερβάκος γεννήθηκε τον Μάιο του 1884 στο χωριό Πάκια της επαρχίας Επιδαύρου Λιμηράς Λακωνίας. Το κοσμικό του όνομα ήταν Κωνσταντίνος. Στις 29 Δεκεμβρίου 1907 εκάρη μοναχός λαμβάνοντας το όνομα Φιλόθεος. 
Το 1906 υπηρέτησε τη στρατιωτική θητεία του στο 2ο Ιππικό Σύνταγμα στην Αθήνα ως υπαξιωματικός. Σύχναζε σε ενοριακό ναό Αγίου Ελισσαίου όπου γνώρισε τους Αλέξανδρο Παπαδιαμάντη και Αλέξανδρο Μωραϊτίδη, ενώ ο Άγιος Νεκτάριος τον προέτρεψε να μεταβεί στη Μονή Λογγοβάρδας για να μονάσει. 
Ο Φιλόθεος Ζερβάκος χειροτονήθηκε ιερέας στις 22 Απριλίου του 1912. Το 1913 προχειρίζεται σε  Αρχιμανδρίτη. Το 1930 μετά τον θάνατο του ηγουμένου της Μονής Λογγοβάρδας Ιερόθεου, καθίσταται αυτός καθηγούμενος της μονής.

Η δράση του κατά τη διάρκεια της Γερμανικής κατοχής

Παρενέβη προσωπικά στον Γερμανό διοικητή των Κυκλάδων, ματαιώνοντας την εκτέλεση 125 Παρίων αιχμαλώτων, οι οποίοι συνελήφθησαν στα πλαίσια αντιποίνων όταν τον Μάιο του 1944 καταδρομείς των συμμάχων προκάλεσαν δολιοφθορά στο αεροδρόμιο του νησιού αφού απήγαγαν επτά Γερμανούς στρατιώτες και τον διοικητή του αεροδρομίου. Όταν ο ηγούμενος της μονής ζήτησε από τον Γερμανό διοικητή να μην εκτελεσθούν οι συλληφθέντες εκείνος αρνήθηκε και ο Ζερβάκος εξέφρασε την επιθυμία να συμπεριληφθεί μεταξύ των ατόμων που προορίζονταν για εκτέλεση. Τότε ο Γερμανός διοικητής εκάμφθη . 
Παράλληλα επί τρία χρόνια παρέδιδε συσσίτιο σε 1500 κατοίκους.    
Εκοιμήθη στις 8 Μαΐου 1980 . Ο τάφος του βρίσκεται στο ναό του Αγίου Νεκταρίου στα βόρεια της μονής της Παναγίας της Μυρτιδιώτισσας στα Θαψανά Πάρου.